生第三兒 同許幹譽步月飲杏花下
作者：程俱
朝代：宋

paragraphs: 公不見錦衣白璧誰家郎，春風得意尋春忙。
紅雲步障三十里，一色繁艷無餘香。
又不見玉川穠李正清絕，夜攜仙客通寥陽。
連天剪刻萬枝雪，縞裙練帨看明粧。
古來勝賞不易得，况乃花下延舒光。
豪端頓挫役萬物，如彼棗葉持鍼芒。
昔人曲水詠觴處，茂林修竹空宫牆。
騁懷弔古賴何物，麴生風味安可忘。
自憐春色不到眼，歸卧北窗書滿床。